Brumbies-kragmanne keer terug | Netwerk24
Allan Alaalatoa Foto: Getty Images
Die Brumbies se uitgedunde voorry het voor hul Superrugby AU-wedstryd teen die Reds Saterdag in Brisbane goeie nuus gekry.
Die Wallabies Allan Alaalatoa en Scott Sio is terug as stutte in die groep vir die wedstryd tussen die twee voorloperspanne.
Sio (elmboog) en Alaalatoa (skorsing) het lanklaas gespeel. James Slipper, die span se ander stut, het ook onlangs eers teruggekeer.
Alaalatoa was vir drie wedstryde geskors ná sy gevaarlike duikslag op die Rebels se stut Pone Fa'amausili.
Hy is in die beginspan ingesluit volgens smh.com.au, terwyl Sio vir Slipper in die tweede helfte sal vervang.
Darcy Swain se insluiting op slot is die enigste ander verandering aan die beginspan wat die Waratahs verlede Vrydag met 24-22 geklop het.
Die onoorwonne Reds het op hul beurt nie getorring aan die beginspan wat die Rebels met 44-19 Saterdag afgeransel het nie.
Liam Wright (flank) sal as plaasvervanger vir die eerste keer die seisoen speel nadat hy sy enkel in die voorseisoen beseer het.
Die Reds kan vir hulle 'n eindstryd by die huis bespreek as hulle die Brumbies weer kan klop. Hulle het die vorige wedstryd tussen die spanne in Canberra met 40-38 gewen. – Sportredaksie